CELEX: 62020TN0654
Language: el
Date: 2020-10-27 00:00:00
Title: Υπόθεση T-654/20: Προσφυγή της 27ης Οκτωβρίου 2020 — Silex κατά Επιτροπής και EASME

18.1.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 19/59
            
         
      Προσφυγή της 27ης Οκτωβρίου 2020 — Silex κατά Επιτροπής και EASME
      (Υπόθεση T-654/20)
      (2021/C 19/63)
      Γλώσσα διαδικασίας: η ουγγρική
      
         Διάδικοι
      
      
         Προσφεύγουσα: Silex Ipari Automatizálási Zrt. (Βουδαπέστη, Ουγγαρία) (εκπρόσωπος: Á. Baratta, δικηγόρος)
      
         Καθών: Ευρωπαϊκή Επιτροπή και Εκτελεστικός Οργανισμός για τις Μικρομεσαίες Επιχειρήσεις (EASME)
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει το υπ’ αριθ. 3242009492 χρεωστικό σημείωμα που εξέδωσε ο EASME στις 18 Αυγούστου [2020] (στο εξής: χρεωστικό σημείωμα), με το οποίο διατάσσεται η καταβολή ποσού 55 454,44 ευρώ·
               
            
                  —
               
               
                  να ακυρώσει το έγγραφο της 18ης Αυγούστου 2020, με αριθμό αναφοράς Ref. Ares(2020)4309529 (στο εξής: έγγραφο), το οποίο απέστειλε ο EASME μαζί με το χρεωστικό σημείωμα, καθόσον διατάσσει την επιστροφή ποσού 48 238,75 ευρώ λόγω απαλλαγής από τη συνεισφορά στο Ταμείο Εγγυήσεων·
               
            
                  —
               
               
                  να ακυρώσει το έγγραφο που εστάλη μαζί με το χρεωστικό σημείωμα, κατά το μέρος που η συνημμένη σε αυτό οριστική χρηματοοικονομική κατάσταση χαρακτηρίζει ως μη επιλέξιμες για επιχορήγηση τις άμεσες δαπάνες προσωπικού, ύψους 210 423,11 ευρώ·
               
            
                  —
               
               
                  να ακυρώσει το έγγραφο που εστάλη μαζί με το χρεωστικό σημείωμα, κατά το μέρος που η η συνημμένη σε αυτό οριστική χρηματοοικονομική κατάσταση χαρακτηρίζει ως μη επιλέξιμες για επιχορήγηση έμμεσες δαπάνες ύψους 52 605,78 ευρώ·
               
            
                  —
               
               
                  να καταδικάσει τον EASME και την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει πέντε λόγους ακυρώσεως.
      
                  1.
               
               
                  Με τον πρώτο λόγο προβάλλεται παράβαση της υποχρέωσης αιτιολόγησης.
                  Ο EASME παρέβη την υποχρέωση αιτιολόγησης, καθόσον δεν αιτιολόγησε νομίμως τους ισχυρισμούς που περιέχονται στο χρεωστικό σημείωμα και στο συνοδευτικό αυτής έγγραφο.
               
            
                  2.
               
               
                  Με τον δεύτερο λόγο προβάλλεται παραβίαση της αρχής της χρηστής διοικήσεως.
                  Ο EASME παραβίασε την αρχή της χρηστής διοικήσεως στο μέτρο που:
                  
                              —
                           
                           
                              Δεν απάντησε επί της ουσίας στις τεχνικές εκθέσεις και στις προτάσεις της προσφεύγουσας ούτε στις αιτήσεις τροποποίησης της σύμβασής της.
                           
                        
                              —
                           
                           
                              Δεν εξασφάλισε διαθέσιμο project officer σε κρίσιμο στάδιο του προγράμματος.
                           
                        
                              —
                           
                           
                              Παρέβη το άρθρο 40 του κανονισμού (ΕΕ) 1290/2013 (1) όσον αφορά τον διορισμό ανεξάρτητων εμπειρογνωμόνων στον οποίον αναφέρεται η παράγραφος 2 του άρθρου αυτού, καθώς και τις απαιτήσεις της παραγράφου 3 σε σχέση με τη σύγκρουση συμφερόντων των ανεξάρτητων εμπειρογνωμόνων.
                           
                        
            
                  3.
               
               
                  Με τον τρίτο λόγο προβάλλεται πρόδηλο σφάλμα εκτιμήσεως.
                  Ο EASME υπέπεσε σε πρόδηλο σφάλμα εκτιμήσεως, καθόσον έκρινε, στον κατάλογο αναφορών που συνόδευε το χρεωστικό σημείωμα, ότι το πρόγραμμα δεν πληρούσε καταρχήν τους συνολικούς τεχνικούς και εμπορικούς σκοπούς, λόγω των πραγματικών περιστατικών και των εγγράφων που δεν ελήφθησαν υπόψη κατά την εκτίμηση αυτή.
               
            
                  4.
               
               
                  Με τον τέταρτο λόγο προβάλλεται η μη τήρηση των απαιτήσεων αναλογικότητας.
                  Ο EASME δεν τήρησε τις απαιτήσεις αναλογικότητας, καθόσον έκρινε μη επιλέξιμες για επιχορήγηση δαπάνες συνολικού ύψους 263 028,89 ευρώ επί συνόλου δαπανών ύψους 804 020,75 που δηλώθηκαν από την προσφεύγουσα.
               
            
                  5.
               
               
                  Με τον πέμπτο λόγο προβάλλεται η μη τήρηση της υποχρέωσης της χρηστής χρηματοοικονομικής διαχείρισης και ειδικότερα της υποχρέωσης για οικονομία, αποδοτικότητα και αποτελεσματικότητα.
               
            Ο EASME δεν έλαβε υπόψη τους ισχυρισμούς της προσφεύγουσας σε σχέση με την εξέλιξη των αναγκών της αγοράς και με τη συνακόλουθη ανάγκη τροποποίησης του προγράμματος.
      
         (1)  Κανονισμός (ΕΕ) 1290/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με τη θέσπιση των κανόνων συμμετοχής και διάδοσης του «Ορίζων 2020 — Πρόγραμμα-πλαίσιο έρευνας και καινοτομίας (2014-2020)» και την κατάργηση του κανονισμού (ΕΚ) αριθ. 1906/2006 (ΕΕ 2013, L 347, σ. 81).